google/wiki40b huggingface dataset:
Γιάννης Ντεγιάννης

Βιογραφικά στοιχεία

Γεννήθηκε το 1914 στους Στρόπωνες Εύβοιας και σπούδασε στη Νομική Σχολή Αθηνών. Αρχικά εργάστηκε ως δικηγόρος, αλλά το 1949 μπήκε στο Δικαστικό Σώμα. Ήταν πρόεδρος του Πενταμελούς Εφετείου που δίκασε (Ιούλιος του 1975) και καταδίκασε σε θάνατο τους πρωταιτίους της Απριλιανής δικτατορίας (Γεώργιος Παπαδόπουλος, Στυλιανός Παττακός, Νικόλαος Μακαρέζος, Ιωάννης Λαδάς κ.ά.), η ποινή των οποίων μετατράπηκε τελικά σε ισόβια από τον τότε πρωθυπουργό Κωνσταντίνο Καραμανλή. Ο Ντεγιάννης παρέμεινε στο Δικαστικό Σώμα μέχρι το 1981, οπότε συνταξιοδοτήθηκε με τον βαθμό του αρεοπαγίτη.
Εξελέγη βουλευτής Επικρατείας το 1981 και βουλευτής Α΄ Θεσσαλονίκης το 1985 με το ΠΑΣΟΚ. Εξελέγη επίτιμος πρόεδρος του Ιδρύματος Κοινωνικών και Ιστορικών Μελετών «Σταύρος Καλλέργης» και διετέλεσε πρόεδρος της Εταιρείας Ευβοϊκών Μελετών, μέλος της Αρχαιολογικής Εταιρείας Ελλήνων Λογοτεχνών και μέλος του Δ.Σ. του Ιδρύματος Γεωργίου Παπανδρέου. Το 1996 τιμήθηκε με το παράσημο του Τάγματος της Τιμής.
Εξέδωσε τέσσερις ποιητικές συλλογές: «Κλεψύδρα» (1961), «Απόγευμα» (1963), «Επιστροφή» (1978), «Προλεγόμενα κάθε μελλοντικής ευτυχίας» (1981) και το βιβλίο «Η Δίκη» (1991). 
Πέθανε το 2006 σε ηλικία 92 ετών και ετάφη στο Α' Νεκροταφείο Αθηνών.
Υπουργείο Γεωργίας (Ελλάδα)

Το Υπουργείο Γεωργίας (1917-2004) ήταν ελληνικό υπουργείο με αρμοδιότητες στα αγροτικά θέματα.
Mansplaining

Mansplaining είναι ένα συνδυασμός των λέξεων man (άνδρας) και explaining (εξήγηση) και ορίζεται ως "η πράξη του να εξηγείς κάτι σε κάποιον, συνήθως ένας άνδρας σε μια γυναίκα, με τρόπο περιφρονητικό ή κηδεμονικό (πατροναριστικό)." Η Λίλι Ρόθμαν (Lily Rothman) του αμερικανικού περιοδικού The Atlantic ορίζει το mansplaining ως "το να εξηγείς χωρίς επίγνωση του γεγονότος ότι ο δέκτης της εξήγησης γνωρίζει περισσότερα από τον εξηγητή, ο οποίος συχνά συμβαίνει να είναι άνδρας απευθυνόμενος σε γυναίκα". Η συγγραφέας και δοκιμιογράφος Ρεμπέκα Σόλνιτ (Rebecca Solnit) αποδίδει το φαινόμενο σε ένα συνδυασμό "υπέρμετρης αυτοπεποίθησης και αμάθειας"
Ο όρος έχει υποτιμητική σημασία.
Φραγκίσκος Ιωάννης Τρίμης

Ο Φραγκίσκος Ιωάννης Τρίμης ήταν Έλληνας λόγιος του 17ου αιώνα.

Βιογραφικά στοιχεία

Γεννήθηκε στην Αθήνα. Σπούδασε στην Ιταλία και δίδαξε την Ελληνική φιλολογία στην Πίζα. Εκεί απεβίωσε το 1627 και ετάφη στον ναό του Αγίου Νικολάου.
Α.Σ. Βολίς Κάτω Γαρούνας

Τμήμα ποδοσφαίρου

Από την πρώτη κιόλας χρονιά της ίδρυσής του μετέχει στα ποδοσφαιρικά πρωταθλήματα της Ε.Π.Σ. Κέρκυρας.Την δεκαετία του 2000 άρχισε να ξεχωρίζει και να πρωταγωνιστεί στα τοπικά πρωταθλήματα.Την περίοδο 2006-07 κατέκτησε το πρωτάθλημα της Ε.Π.Σ. Κέρκυρας και προβιβάστηκε για πρώτη φορά στη Δ΄ Εθνική. Την περίοδο 2007-08 κατέκτησε το Κύπελλο Κέρκυρας, νικώντας στον τελικό τον Κρόνο Αργυράδων με 1-0 καθώς και το Σούπερ Κύπελλο της Ένωσης, επικρατώντας του πρωταθλητή Όλυμπου Κέρκυρας με σκορ 3-2. Το 2008-09 τερμάτισε 4η στο πρωτάθλημα Δ΄ Εθνικής, κατέκτησε το Κύπελλο Κέρκυρας και έφτασε στον τελικό του Κυπέλλου Ελλάδος Ερασιτεχνών. Το 2009-10 κατέλαβε την 6η θέση στον όμιλό της αλλά λόγω οικονομικών προβλημάτων αποχώρησε από το επόμενο πρωτάθλημα και επέστρεψε στο πρωτάθλημα της Ε.Π.Σ. Κέρκυρας για το 2010-11.

Γήπεδο-εγκαταστάσεις

Ως το 1994 η ομάδα δεν είχε δικό της γήπεδο. Το έτος αυτό απέκτησε γήπεδο στην Κάτω Γαρούνα, στο οποίο αγωνίστηκε έως το 2002. Έπειτα μετακόμισε στους Καστελλάνους Μέσης Κέρκυρας, στο Αθλητικό Κέντρο του Δήμου Αχιλλείων, το οποίο διαθέτει γήπεδο με χλοοτάπητα και κερκίδες 480 καθήμενων θεατών.

Τμήμα πετοσφαίρισης

Το τμήμα πετοσφαίρισης ανδρών και γυναικών αγωνίζεται στις διοργανώσεις της ΕΣΠΕΔΕ.
Σάντσο Β΄ της Καστίλης και Λεόν

Βιογραφία

Ήταν ο πρωτότοκος γιος τού Φερδινάνδου Γ΄ της Καστίλης & Λεόν και της Σάντσα τού Οίκου των Αστουριών-Λεόν, κόρης τού Αλφόνσου Ε΄ του Λεόν. 
Γεννήθηκε στη Θαμόρα. Ο πατέρας του ήταν βασιλιάς της Καστίλης, αλλά το 1037 νίκησε τον αδελφό της συζύγου Μπερμούντο Γ΄ του Λεόν και έγινε βασιλιάς και του Λεόν· αυτοανακηρύχθηκε "αυτοκράτορας" της Ισπανίας. Ο Φερδινάνδος Α΄ απεβίωσε το 1065 και η επικράτειά του διαιρέθηκε: ο Σάντσο Β΄ έλαβε την Καστίλη, ο δευτερότοκος Αλφόνσος ΣΤ΄ το Λεόν και ο τρίτος αδελφός Γκαρθία Β΄ τη Γαλικία, περιοχή που αποσπάστηκε από το Λεόν. Επίσης κάθε αδελφός ανέλαβε μία σφαίρα επιρροής στην Ταΐφα (τα μουσουλμανικά κράτη της Ιβηρικής). Οι αδελφές του έλαβαν από μία πόλη του Λεόν: η Ουρράκα τη Θαμόρα και η Ελβίρα το Τόρο.
Απεβίωσε 35 ετών άτεκνος· τάφηκε στο Σαν Σαλβαδόρ δε Όνια. Τον διαδέχθηκε ο επόμενος αδελφός του Αλφόνσος ΣΤ΄, που φυλάκισε τον Γκαρθία Β΄ και έγινε μόνος κύριος της πατρικής επικράτειας.

Οικογένεια

Νυμφεύτηκε την Αλμπέρτα· δεν απέκτησε απογόνους.
Δημήτριος Σκουζές

Βιογραφικό

Ήταν γόνος παλαιάς αρχοντικής αθηναϊκής οικογένειας. Σύζυγός του ήταν η Αθηνά Σκουζέ.
Σπούδασε νομικά και εργάστηκε στην Εθνική τράπεζα. Το 1945 διορίστηκε τιμητικά δημοτικός σύμβουλος Αθηναίων και διετέλεσε πρόεδρος του δημοτικού συμβουλίου έως το 1951. Το 1949 χρημάτισε για μικρό διάστημα δήμαρχος Αθηναίων. Είχε πάρει μέρος ως έφεδρος αξιωματικός πεζικού σε όλους τους μεγάλους πολέμους από το 1912 έως το 1940 ενώ την περίοδο της Εθνικής Αντίστασης ήταν μέλος της οργάνωσης «Ομπρός». Είχε χρηματίσει πρόεδρος του συλλόγου των Αθηναίων από το 1950 έως το θάνατο του το 1972. Συγγραφικά έργα του είναι οι «Νοσταλγίες» (1956) και «η Αθήνα που έφυγε» (1961). Η προτομή του βρίσκεται στην πλατεία Σκουζέ, όπου βρίσκεται η πατρική του οικία.
Ζεράρ Μουρού

Καριέρα

Ο Μουρού υπήρξε διευθυντής του Εργαστηρίου Εφαρμοσμένης Οπτικής στο ΕΝΣΤΑ από το 2005 έως το 2009. Είναι καθηγητής και μέλος του Ωτ Κολέζ στην Πολυτεχνική Σχολή και Ομότιμος Καθηγητής στο Πανεπιστήμιο του Μίσιγκαν όπου έχει διδάξει για πάνω από 16 χρόνια. Ήταν ο ιδρυτικός διευθυντής του Κέντρου για την Επιστήμη της Υπερταχείας Οπτικής στο Πανεπιστήμιο του Μίσιγκαν, το 1990. Προηγουμένως ήταν επικεφαλής της ερευνητικής ομάδας υπερταχείων επιστημών στο Εργαστήριο Εφαρμοσμένης Οπτικής της ΕΝΣΤΑ και της Πολυτεχνικής Σχολής. Απέκτησε διδακτορικό από το Πανεπιστήμιο Πιέρ και Μαρία Κιουρί το 1973. Στη συνέχεια πήγε στις Ηνωμένες Πολιτείες και έγινε καθηγητής στο Πανεπιστήμιο του Ρότσεστερ, το 1977, όπου αυτός και ο τότε φοιτητής του Ντόνα Στρίκλαντ, παρήγαγαν το Εργαστήριο Ενεργητικής Λέιζερ στο πανεπιστήμιο. Η διδακτορική διατριβή της Στρίκλαντ ήταν σχετικά με "την ανάπτυξη ενός εξαιρετικά φωτεινού λέιζερ και μια εφαρμογή πολλαπλών φωτονίων ιονισμού".
Στη δεκαετία του 2000, ο Μουρού προσελήφθη από μια γαλλική εταιρεία παραγωγής ταινιών για ένα διαφημιστικό βίντεο για την Υποδομή Ακραίου Φωτός.
Στις 23 Νοεμβρίου 2015, παρακολούθησε την Τρίτη Χριστουγεννιάτικη Διάλεξη που πραγματοποιήθηκε στο Βουκουρέστι. Η παρουσίαση είχε τίτλο Μπαίνοντας Μέσα στο Άγνωστο: Ακραίο φως, Επιστήμη προς Τέχνη. Οι προηγούμενες διαλέξεις δόθηκαν από τους Σερ Τόμας Κροκέτες και Τζόζεφ Σιλκ.

Βραβείο Νόμπελ

Στις 2 Οκτωβρίου 2018, οι Μουρού και Στρίκλαντ έλαβαν το Βραβείο Νόμπελ Φυσικής για τις καινοτόμες εφευρέσεις τους στο λέιζερ. Μοιράστηκαν το ήμισυ του Βραβείου, ενώ το άλλο μισό απονεμήθηκε στον Άρθουρ Άσκιν για την εφεύρεση της "οπτικής λαβίδας που προσελκύει σωματίδια, άτομα, ιούς και άλλα ζωντανά κύτταρα με δάκτυλα ακτίνας λέιζερ".
Οι Μουρού και Στρίκλαντ διαπίστωσαν ότι τεντώνοντας το λέιζερ μειώνεται η μέγιστη δύναμη του, η οποία θα μπορούσε στη συνέχεια να ενισχυθεί σε μεγάλο βαθμό με συνήθη μέσα. Αυτό θα μπορούσε στη συνέχεια να συμπιεστεί για να δημιουργήσει τα βραχύβια, ιδιαίτερα ισχυρά λέιζερ στα οποία θα μεταμορφωνόταν αργότερα. Εξ ορισμού, η τεχνική θα μπορούσε να χρησιμοποιηθεί για να δημιουργήσει ένα σφυγμό ενίσχυσης με διάρκεια ενός αττοσεκόντ, το ένα δισεκατομμυριοστό του δισεκατομμυριοστού του δευτερολέπτου. Σε αυτά τα χρονοδιαγράμματα, έγινε δυνατή η μελέτη χημικών αντιδράσεων αλλά και τι συμβαίνει μέσα στα μεμονωμένα άτομα.
Οι The Guardian και Scientific American παρείχαν συντομευμένες περιλήψεις των έργων των Στρίκλαντ και Μουρού: "άνοιξαν το δρόμο για τις συντομότερες, πιο έντονες ακτίνες λέιζερ που έχουν δημιουργηθεί ποτέ". "Οι υπερκοφτερές και υπερσύντομες ακτίνες μπορούν να χρησιμοποιηθούν για να δημιουργηθούν εξαιρετικά ακριβείς κοπές, ενώ η τεχνική τους χρησιμοποιείται στη μηχανική του λέιζερ και επιτρέπει στους γιατρούς να κάνουν εκατομμύρια διορθωτικές" επεμβάσεις λέιζερ στο μάτι. Ο Πρωθυπουργός του Καναδά Τζάστιν Τρυντώ αναγνώρισε τα επιτεύγματα των Μουρού και Στρίκλαντ: "Το καινοτόμο έργο μπορεί να έχει εφαρμογές, όπως στη διορθωτική επέμβαση για το μάτι και αναμένεται να έχουν σημαντική επίπτωση στην θεραπεία του καρκίνου και άλλες έρευνες φυσικής στο μέλλον".
Cars Jeans Stadion

Ιστορία

Το γήπεδο άρχιζε να κατασκευάζεται το 2005  και εγκαινιάστηκε δύο χρόνια μετά, στις 28 Ιουλίου 2007. Το κόστος κατασκευής άγγιζε τα 28.000.000 €. Είναι ένα από τα πιο ασφαλή στάδια στην Ευρώπη. Διαθέτει πολλές κάμερες ασφαλείας, ενώ οι οπαδοί καταγράφονται σε κάμερες όταν εισέρχονται στο στάδιο. Το γήπεδο έχει χωρητικότητα 15.000 θέσεων.
30: Very Best of Deep Purple

Τα τραγούδια του μονού CD

1. Hush (South) - 4:28
2. Black Night (Blackmore, Gillan, Glover, Lord, Paice) - 3:29
3. Speed King (Blackmore, Gillan, Glover, Lord, Paice) - 4:27
4. Child in Time (Blackmore, Gillan, Glover, Lord, Paice) - 4:15
5. Strange Kind of Woman (Blackmore, Gillan, Glover, Lord, Paice) - 3:53
6. Fireball (Blackmore, Gillan, Glover, Lord, Paice) - 3:26
7. Demon's Eye (Blackmore, Gillan, Glover, Lord, Paice) - 5:19
8. Smoke on the Water (Blackmore, Gillan, Glover, Lord, Paice) - 5:43
9. Highway Star (Blackmore, Gillan, Glover, Lord, Paice) - 6:32
10. When a Blind Man Cries (Blackmore, Gillan, Glover, Lord, Paice) - 3:31
11. Never Before (Blackmore, Gillan, Glover, Lord, Paice) - 3:30
12. Woman from Tokyo (Blackmore, Gillan, Glover, Lord, Paice) - 2:47
13. Burn (Blackmore, Coverdale, Lord, Paice) - 4:33
14. Stormbringer (Blackmore, Coverdale) - 4:07
15. You Keep on Moving (Coverdale, Hughes) - 4:30
16. Perfect Strangers (Blackmore, Gillan, Glover) - 4:16
17. Vavoom: Ted the Mechanic (Morse, Gillan, Glover, Lord, Paice) - 4:19
18. Any Fule Kno That (Morse, Gillan, Glover, Lord, Paice) - 4:27

Τα τραγούδια του διπλού CD

1. Hush ''(South) - 4:28
2. Mandrake Root (Blackmore, Evans, Lord) - 6:11
3. Kentucky Woman (Diamond) - 4:43
4. Wring that Neck (Blackmore, Simper, Lord, Paice) - 5:14
5. Bird Has Flown (Blackmore, Evans, Lord) - 2:54
6. Emmaretta (Blackmore, Evans, Lord) - 3:00
7. Hallelujah (Greenaway, Cook) - 3:43
8. Black Night (Blackmore, Gillan, Glover, Lord, Paice) - 3:29
9. Speed King (Blackmore, Gillan, Glover, Lord, Paice) - 5:53
10. Bloodsucker (Blackmore, Gillan, Glover, Lord, Paice) - 4:13
11. Child in Time (Blackmore, Gillan, Glover, Lord, Paice) - 10:17
12. Strange Kind of Woman (Blackmore, Gillan, Glover, Lord, Paice) - 3:53
13. Fireball (Blackmore, Gillan, Glover, Lord, Paice) - 3:26
14. Demon's Eye (Blackmore, Gillan, Glover, Lord, Paice) - 5:19
15. When a Blind Man Cries (Blackmore, Gillan, Glover, Lord, Paice) - 3:31
CD 2
1. Highway Star (Blackmore, Gillan, Glover, Lord, Paice) - 6:32
2. Smoke on the Water (Blackmore, Gillan, Glover, Lord, Paice) - 5:43
3. Never Before (Blackmore, Gillan, Glover, Lord, Paice) - 4:01
4. Woman from Tokyo (Blackmore, Gillan, Glover, Lord, Paice) - 5:51
5. Burn (Blackmore, Coverdale, Lord, Paice) - 6:03
6. Might Just Take Your Life (Blackmore, Coverdale, Lord, Paice) - 4:39
7. Stormbringer (Blackmore, Coverdale) - 4:07
8. You Keep on Moving (Coverdale, Hughes) - 5:19
9. Perfect Strangers (Blackmore, Gillan, Glover) - 5:21
10. Knockin' at your Back Door (Blackmore, Gillan, Glover) - 7:03
11. King of Dreams (Blackmore, Turner, Glover) - 5:29
12. Vavoom: Ted the Mechanic (Morse, Gillan, Glover, Lord, Paice) - 4:19
13. Any Fule Kno That (Morse, Gillan, Glover, Lord, Paice) - 4:27
Άρδοση Ιωαννίνων

Γεωγραφία - Ιστορία

Η Άρδοση βρίσκεται νοτιοδυτικά του νομού στις νότιες απολήξεις των Ορέων Σουλίου και απέχει 50 χλμ. νοτιοδυτικά της πόλης των Ιωαννίνων. Το χωριό συγκαταλέγεται μεταξύ των 27 χωριών της "Λάκκας Σουλίου" ή "Λακκοχώρια" και ειδικότερα στα 14 της "Λάκκας Μπότσαρη", έτσι όπως αυτά ονομάστηκαν την περίοδο της τουρκοκρατίας προς τιμή του  ήρωα του 1821, Μάρκου Μπότσαρη, ο οποίος καταγόταν και έζησε στην περιοχή για ένα διάστημα. Είναι κτισμένο αμφιθεατρικά με χαρακτηριστικό του τις πολυάριθμες πηγές και τα άφθονα νερά, που παλιότερα έγιναν αιτία σοβαρών κατολισθήσεων και κατάρρευσης αρκετών σπιτιών, του δημοτικού σχολείου, του ναού της Αγίας Παρασκευής και να χαθεί η πλατεία του χωριού. Στα δυτικά βρίσκεται ο ένας από τους δύο παραποτάμους που σχηματίζουν στο Πολυστάφυλο τον ποταμό Αχέροντα (βλ. Το Ορεινό τμήμα του Αχέροντα) και τροφοδοτείται από τα νερά αυτά.

Διοικητικά

Μετά την ενσωμάτωση του στο ελληνικό κράτους, ο οικισμός υπήχθη στην επαρχία Δωδώνης, όπου παρέμεινε μέχρι το 1997. Ως κοινότητα συστάθηκε το 1947, με το ΦΕΚ 202Α-20/09/1947 όταν η Άρδοση αποσπάστηκε από την κοινότητα Ελάφου και ορίστηκε έδρα ομώνυμης κοινότητας. Το 1997 εντάχθηκε στον καποδιστριακό δήμο Δερβιζιανών, ενώ σύμφωνα με το σχέδιο Καλλικράτης, μαζί με το Μονόδενδρο αποτελούν τη τοπική κοινότητα Αρδόσεως που ανήκει στη δημοτική ενότητα Λάκκας Σουλίου του Δήμου Δωδώνης. Σύμφωνα με την απογραφή του 2011 έχει πληθυσμό 39 κατοίκων.
Θοώτης

Στην ελληνική μυθολογία με το όνομα Θοώτης είναι γνωστός ο κήρυκας του Μενεσθέα, αρχηγού των Αθηναίων κατά τον Τρωικό Πόλεμο. Ο Θοώτης αναφέρεται στην Ιλιάδα (Μ 342 κ.ε.): «Κι έστειλ' ευθύς στον Αίαντα τον κήρυκα Θοώτην: / Θοώτη, εδώ τον Αίαντα πετάξου να καλέσεις... / ...ότι φρικτός αφανισμός σ' ολίγο εδώ θα γίνει... / ...Είπε και δεν παράκουσεν ο κήρυξ εις τον λόγον, / των χαλκοφράκτων Αχαιών εδιάβηκε το τείχος, / εστήθη εμπρός στους Αίαντας και προς εκείνους είπε... ».
Εντιμότατοι κερατάδες

Πλοκή

Πρόκειται για μία σειρά αυτοτελών κωμικών επεισοδίων με θέμα την απιστία. Κάθε επεισόδιο ασχολείται με έναν διαφορετικό τύπο "άντρα-κερατά" και με το πως αυτός αντιδράει στην απιστία της γυναίκας του. Συνδετικός κρίκος όλων των αυτοτελών επεισοδίων αποτελεί το ζευγάρι «φάντασμα», Εύα - Θεόφιλος. Μετά το θάνατό τους, τους δίνεται μία δεύτερη ευκαιρία για ζωή αρκεί να κερδίσουν ένα στοίχημα. Η Εύα (Μπέττυ Μαγγίρα) θα πρέπει να χωρίσει περισσότερα ζευγάρια απ' όσα μπορεί να κρατήσει ο Θεόφιλος (Αντώνης Λουδάρος) ενωμένα. Οι τσακωμοί τους είναι παροιμιώδεις και προκειμένου να πετύχουν το στόχο τους, βρίσκουν ευρηματικούς τρόπους να μπλέκονται στις ζωές των "κερατάδων" ηρώων και να τις κάνουν άνω-κάτω…!
Κωνσταντίνος Σεβαστόπουλος

Ο Κωνσταντίνος Σεβαστόπουλος ήταν Έλληνας εθνικός ευεργέτης.

Βιογραφικά στοιχεία

Ήταν ομογενής από την Χίο. Πλούτισε στο εξωτερικό. Ευεργέτησε γενναιόδωρα πολλά ιδρύματα στην Αθήνα και στην Κωνσταντινούπολη.
Χορήγησε επίσης σεβαστό ποσό στην Γεωργική Εταιρεία «για να δοθεί ενίσχυση στην γεωργική τάξη του λαού μας» όπως ακριβώς όρισε. Ίδρυσε επίσης την «Σεβαστουπόλεια Εργατική Σχολή».
Δημοτικό Στάδιο Κατερίνης

Ανακαίνιση

Από το 2007 έως το 2009 έγιναν κάποια έργα εκσυγχρονισμού του σταδίου, με την τοποθέτηση καθισμάτων στη δυτική κερκίδα (που σήμανε όμως τη μείωση της χωρητικότητας κατά 700 περίπου θέσεις), την εγκατάσταση προβολέων, αλλά και την κατασκευή στεγάστρου. Το τελευταίο πάντως, παρά τον όμορφο σχεδιασμό του, καλύπτει μόνο το κεντρικό τμήμα της κερκίδας. Στα γενικότερα έργα πρέπει επίσης να σημειωθεί και η κατασκευή βοηθητικών γηπέδων πίσω από τη δυτική κερκίδα.
Επίσης, σημαντικές ανακατασκευές έγιναν το 2015 για τις ανάγκες διεξαγωγής του 
Ευρωπαϊκού πρωταθλήματος ποδοσφαίρου U19 2015.
Το στάδιο ανήκε στην Γενική Γραμματεία Αθλητισμού και παραχωρήθηκε στον Δήμο Κατερίνης.
Ράντμποτ του Χάμπσμπουργκ

Βιογραφία

Ο Ράντμποτ ήταν μάλλον ο δευτερότοκος γιος του Λαντσελίν του Κλέτγκαου, γιου του Γκούντραμ κόμη του Μπράισγκαου. Μεγαλύτερος αδελφός του ήταν ο Βέρνερ επίσκοπος του Στρασβούργου.
Ο Ράντμποτ έκτισε το κάστρο Χάμπιχτσμπουργκ (κάστρο του Γερακιού), που απλοποιήθηκε σε Χάμπσμπουργκ (Habsburg). Είναι ο γενάρχης των Αψβούργων. Το 1027 ίδρυσε το αββαείο Μούρι, που κτίστηκε από Βενεδικτίνους μοναχούς του Άινζιντελν.
Γκρέιτ Χάργουντ

Γκρέιτ Χάργουντ Τάουν ΦΚ

Η ομάδα διέθετε ποδοσφαιρική ομάδα, την Γκρέιτ Χάργουντ Τάουν ΦΚ. Ιδρύθηκε το 1966 και έκλεισε το 2006. Έδρα της ομάδας ήταν το The Showground στο Γκρέιτ Χάργουντ.
Plus TV

Συνεργασία με ελληνικούς σταθμούς

Στην Ελλάδα είχε παλαιότερα συνεργαστεί με τον τηλεοπτικό σταθμό Star, το οποίο από το 2015 έχει αποκλειστική συνεργασία με τον επίσης παγκύπριο τηλεοπτικό σταθμό Omega, και το οποίο από το 2018 έχει συνεργασία και με τον τηλεοπτικό σταθμό πανελλαδικής εμβέλειας Open Beyond. Το 2016 το Plus εξαγοράστηκε από τον Φίλιππο Βρυώνη, όπου είναι ιδιοκτήτης του Νέου Epsilon και του Extra της Ελλάδος.
Ωστόσο, το ελληνικό κανάλι Open TV με την παλιά του ονομασία πριν συνεργαστεί με τον κυπριακό Plus TV, είχε υπογράψει πρωτύτερα αποκλειστική συνεργασία με τον τηλεοπτικό σταθμό Capital TV, αλλά τελικά επίσημος συνεργάτης για την μετάδοση προγράμματος του στην Κύπρο, ήταν το Plus TV. Και τα δύο κανάλια σήμερα έχουν πλέον συνεργασία με το Νέο Epsilon της Ελλάδος.
Η συνεργασία με το Plus ωστόσο δεν ισχύει, καθώς το παλιό Epsilon μετατράπηκε στο Open του οποίου η συνεργασία με το Plus συνεχίζεται. Ωστόσο το Open έχει συνάψει συνεργασία με τον τηλεοπτικό σταθμό Omega. Τα δύο κανάλια βρίσκονται σε διαμάχη, σχετικά με την συνεργασία τους με το ελληνικό κανάλι.

Εκπομπές

Το κανάλι αυτό προβάλλει ξένες σειρές, ενημερωτικές, ψυχαγωγικές εκπομπές και δελτία ειδήσεων. Από τον Οκτώβριο του 2015 είχε εξασφαλίσει δικαιώματα για προβολή αγώνων της Καλαθοσφαίρισης στο ελληνικό πρωτάθλημα. Ο σταθμός προβάλλει πολλές από τις τηλεοπτικές παραγωγές του ελληνικού καναλιού, αλλά και αρκετές, δικές του, κυπριακές.
Η κινέζικη σειρά κινουμένων σχεδίων Ζίντου προβαλλόταν στο κανάλι, από τον Ιανουάριο του 2008.

Ιδιοκτησία

Ο σταθμός αρχικά ανήκε ιδιοκτησιακά στην Radio Stage (TV) Co. Ltd. η οποία συστάθηκε στις 29 Μαρτίου 2000 με έδρα τη Λεμεσό και τέθηκε σε διάλυση στις 12 Δεκεμβρίου 2014 με δικαστική απόφαση. Μετέπειτα, το κανάλι ανέλαβε η Axia Channel Ltd. η οποία συστάθηκε στις 30 Δεκεμβρίου 2005 με έδρα τους Αγίους Ομολογητές ενώ στις 27 Οκτωβρίου 2007 συστάθηκε η Proteas Productions & Media Ltd. η οποία μέχρι σήμερα αναλαμβάνει το κανάλι και εδρεύει στη Λεμεσό. Η δεύτερη εταιρεία ωστόσο παραμένει εν ενεργεία.
Νταχαρές

Ο νταχαρές ( ή νταϊρές ή ταγαράκι ή οργανάκι ) είναι ένα ντέφι με μεγάλη διάμετρο που είναι αρκετά διαδεδομένο στις περιοχές της Μακεδονίας και της Θράκης . Μαρτυρίες, όμως, προσφύγων στην Ελλάδα από τον Πόντο καθώς και μαρτυρίες των σημερινών ποντιόφωνων πληθυσμών της Μαύρης Θάλασσας μας δείχνουν ότι ήταν αρκετά διαδεδομένος στην  μουσική παράδοση του Εύξεινου Πόντου.

Κατασκευή

Ο νταχαρές είναι κατασκευασμένος από ένα μεγάλο ξύλινο (συνήθως καρυδιάς) κόσκινο με διάμετρο από 20 μέχρι 50 εκ. (εξαρτάται από την προτίμηση του οργανοπαίχτη) που καλύπτεται από δέρμα. Τοποθετούν επίσης στον ξύλινο σκελετό σε ίσες αποστάσεις μικρά μπρούτζινα χειροποίητα ζίλια (κύμβαλα) που σφυρηλατούνται για να ταιριάξουν οι φωνές τους.

Ιστορία

Η ιστορία του νταχαρέ χάνεται στα βάθη του χρόνου και σχετίζεται με το αρχαιοελληνικό τύμπανο. Τα μεμβρανόφωνα όργανα είναι τα πρώτα που χρησιμοποίησε ποτέ ο άνθρωπος, γι’ αυτό τα συναντάμε σε διαφορετικά μεγέθη, με διαφορετικό όνομα και με διαφορετικές τεχνικές παιξίματος σε πολλές χώρες του κόσμου.
Μπέχαμπεργκ

Γεωγραφία

Το Μπέχαμπεργκ ευρίσκεται στο Μόστφιρτελ της Κάτω Αυστρίας.
Νοσοκομείο Ερυθρός Σταυρός

Σύντομο ιστορικό

Ο σχεδιασμός του κτιρίου το οποίο σήμερα στεγάζει το νοσοκομείο ανατέθηκε το 1923 στον αρχιτέκτονα Αριστείδη Μπαλάνο ενώ ο θεμέλιος λίθος αυτού ετέθη στις 7 Απριλίου του 1927. Η οικοδόμηση ανατέθηκε σε γερμανική εταιρία και τα επίσημα εγκαίνια έγιναν στις 23 Νοεμβρίου 1930. Ως ημερομηνία πρώτης λειτουργίας αναφέρεται η 15η Δεκεμβρίου 1930. Αρχικά το νοσοκομείο λειτούργησε με 2 κλινικές (Παθολογική και Χειρουργική) και 4 εργαστήρια (Ακτινολογικό, Βιοχημικό, Μικροβιολογικό και Παθολογοανατομικό). Η δύναμή του έφτανε τις 185 κλίνες.
Τις δεκαετίες που θα ακολουθήσουν σημειώνονται συνεχείς επεκτάσεις του νοσοκομείου το οποίο θα φτάσει στη σημερινή του μορφή το 1978 με την ανέγερση 9όροφης πτέρυγας. Αξίζει να σημειωθεί ότι η διοίκηση του νοσοκομείου επιχείρησε κατά τη διάρκεια της δεκαετίας του 90 να επεκτείνει περαιτέρω τις εγκαταστάσεις του με την αποπεράτωση κτιρίου που επί έτη έστεκε ημιτελές στη συμβολή της λεωφόρου Μεσογείων με την οδό Σοφίας Σλήμαν. Παρολαυτά, και με απόφαση της Πολεοδομίας, το εν λόγω κτίριο κρίθηκε ακατάλληλο και κατεδαφίστηκε με ελεγχόμενες εκρήξεις στις 22 Μαΐου του 1994. Στη θέση του χτίστηκε 9 χρόνια αργότερα, το Νοσοκομείο Ερρίκος Ντυνάν .
Βουτύλιο

Ετυμολογία

Καθώς αυξάνεται ο αριθμός των ανθράκων σε μια αλκυλική αλυσίδα, το βουτύλιο είναι το τελευταίο που ονομάζεται ιστορικά χωρίς ελληνικούς αριθμούς. Το όνομα παράγεται από το βουτανικό οξύ, ένα καρβοξυλικό οξύ με τέσσερα άτομα άνθρακα που βρίσκεται στο ταγγισμένο βούτυρο. Το όνομα του βουτυρικού οξέος, με τη σειρά του, προέρχεται από το λατινικό butyrum, βούτυρο.

Επίδραση t-βουτυλίου

Ο υποκαταστάτης τριτοταγούς βουτυλίου είναι πολύ ογκώδης και χρησιμοποιείται στη χημεία για κινητή σταθεροποίηση μαζί με άλλες ογκώδεις ομάδες όπως η αναφερόμενη ομάδα τριμεθυλοσιλυλίου. Η επίδραση που η ομάδα t-βουτυλίου εξασκεί κατά την πρόοδο της χημικής αντίδρασης λέγεται η επίδραση του t-βουτυλίου.
Αυτό το φαινόμενο απεικονίζεται στην παρακάτω αντίδραση Diels-Alder, όπου ο υποκαταστάτης του τριτοταγούς βουτυλίου προκαλεί μια επιτάχυνση της ταχύτητας αντίδρασης κατά ένα συντελεστή 240 συγκρινόμενο με το υδρογόνο ως υποκαταστάτη.
Κρίνις

Στην ελληνική μυθολογία με το όνομα Κρίνις είναι γνωστός ο ιδρυτής του ναού του Σμινθείου ή Σμινθέως Απόλλωνος στη Χρύση της Μυσίας. Ο Κρίνις είχε για κάποιο λόγο προκαλέσει την οργή του θεού Απόλλωνα, ο οποίος έστειλε στα χωράφια του ποντικούς. Κάποτε ο Απόλλων πήγε στη Χρύση και εκεί συνάντησε τον Ορδήτα, τον αρχιβοσκό του Κρίνιδος. Ο Ορδής δέχθηκε τον θεό τόσο φιλόξενα, ώστε ο Απόλλων εξευμενίσθηκε: απάλλαξε τα χωράφια από τη μάστιγα που ο ίδιος είχε στείλει, σκοτώνοντας τους ποντικούς με τα βέλη του. Φεύγοντας, έδωσε εντολή να του ανεγείρει ο Κρίνις ναό αφιερωμένο στον «Απόλλωνα Σμινθέα» (σμίνθος = ποντικός).
Κάρολος Φρειδερίκος Αλβέρτος του Βρανδεμβούργου-Σβετ

Βιογραφία

Ήταν ο πρωτότοκος γιος του Αλβέρτου-Φρειδερίκου μαργράβου του Βρανδεμβούργου-Σβετ και της Μαρίας-Δωροθέας των Κέττλερ, κόρης του Φρειδερίκου-Καζιμίρ δούκα της Κουρλάνδης & Σεμιγάλιας.
Το 1762 απεβίωσε στο Μπρέσλαου σε ηλικία 57 ετών και, ως μέγας μάγιστρος, τον διαδέχθηκε ο γιος του εξαδέλφου του, ο Αύγουστος-Φερδινάνδος πρίγκιπας της Πρωσίας.
Στέφανος Παπουτσάνης

Βιογραφικά στοιχεία

Γεννήθηκε το 1908, ήταν γιος του Παναγιώτη Παπουτσάνη, σπούδασε νομικά και εργάστηκε ως δικηγόρος. 
Εξελέγη βουλευτής στην εκλογική περιφέρεια Λέσβου το 1946 με τον Συνδυασμό Ηνωμένης Παρατάξεως Εθνικοφρόνων (Λαϊκό Κόμμα) λαμβάνοντας 3.473 ψήφους. Είχε μία κόρη και έναν γιο και ήταν παντρεμένος με τη Ρηνούλα Σ. Παπουτσάνη.
Πέθανε το 1968 και κηδεύτηκε στις 13 Αυγούστου από τον ιερό ναό Αγίου Νικολάου Αμαρουσίου.
Νικόλαος Κωστής

Βιογραφία

Γεννήθηκε στη Σμύρνη το 1805. Σπούδασε στη Γερμανία. Επέστρεψε και εγκαταστάθηκε στην Αθήνα από το 1837. Διορίστηκε καθηγητής της Φαρμακολογίας και Μαιευτικής στο Πανεπιστήμιο της Αθήνας. Διετέλεσε ιδιαίτερος γιατρός του Όθωνα, πρόεδρος του Ιατροσυνέδριου, και πρόεδρος του δημοτικού συμβουλίου Αθηνών. Ήταν επίσης πρόεδρος της Αρχαιολογικής Εταιρείας. Μεγάλη ήταν η συμβολή του κατά την επανάσταση της Θεσσαλίας το 1854.
Απεβίωσε το 1861.
Σαν Μαρίνο Κάλτσιο

Ιστορία

Η ομάδα ιδρύθηκε ως Σοσιετά Σπορτίβα Σερενίσιμα το 1960 από την Ποδοσφαιρική Ομοσπονδία Αγίου Μαρίνου,, ώστε να υπάρχει μία ομάδα να εκπροσωπεί ποδοσφαιρικά τον Άγιο Μαρίνο εντός του ιταλικού συστήματος πρωταθλημάτων. 
Είναι η μόνη επαγγελματική ποδοσφαιρική ομάδα του Αγίου Μαρίνου που της επιτρέπεται να αγωνίζεται αποκλειστικά στο ιταλικό σύστημα πρωταθλήματος. Από τη στιγμή που το Πρωτάθλημα ποδοσφαίρου Σαν Μαρίνο είναι ερασιτεχνικό, η ομάδα είναι η μόνη επαγγελματική ομάδα του Αγίου Μαρίνου. Ακόμα μια ομάδα, η Γιουβένες Ντογκάνα, έχει συμμετάσχει στα ερασιτεχνικά επίπεδα του ιταλικού ποδοσφαίρου και στα πρωταθλήματα του Αγίου Μαρίνου στο παρελθόν, αλλά έκτοτε έχει αποσυρθεί από την Ιταλική Ομοσπονδία Ποδοσφαίρου.